**Saudi-Arabian kuningaskunta** (arab. المملكة العربية السعودية‎) eli **Saudi-Arabia** (arab. السعودية‎) on valtio Lähi-idässä. Se käsittää suurimman osan Arabian niemimaasta ja sijaitsee Punaisenmeren ja Persianlahden välissä. Sen rajanaapurit ovat Irak, Jordania, Kuwait, Oman, Qatar, Yhdistyneet arabiemiirikunnat ja Jemen. Saudi-Arabia on absoluuttinen monarkia, jota hallitsee Saudien hallitsijasuku.

Saudi-Arabia on suurimmaksi osaksi kuivaa autiomaata, eikä siellä ole yhtään ympärivuotista jokea tai järveä, ja viljelykelpoista sen pinta-alasta on vain noin prosentti. Toisaalta maa on tunnettu maaöljyvaroistaan, ja sen alueella onkin maailman öljyvaroista noin 16 prosenttia. Saudi-Arabia on yksi OPECin perustajavaltioista. Saudi-Arabiaa on kritisoitu vakavista ihmisoikeusrikkomuksistaan ja autoritäärisestä hallinnostaan. 2000-luvulla valtio on pyrkinyt kiillottamaan kansainvälistä mainettaan muun muassa turismilla, suurilla rakennusprojekteilla ja urheilutapahtumilla.

Historia
--------

*Pääartikkeli: Saudi-Arabian historia*
### Varhaishistoria

Arabian niemimaalla on elänyt metsästäjä-keräilijäkansoja jo 15 000–20 000 vuotta sitten. Jääkauden päättyessä ilmasto kuivui, niityt muuttuivat aavikoiksi ja joenuomat kuivuivat vadeiksi. Kun metsästys ja keräily eivät enää elättäneet ihmisiä, alkoi paimentolaiselinkeinojen aika. Ankaran ilmaston takia asutus Arabian niemimaalla on keskittynyt muutamille keitaille ja vanhoihin kaupunkeihin. 

Islaminuskon mukaan profeetta Muhammed perusti islamin Hijazin alueella Arabian niemimaalla 600-luvun alussa. Mekka muuttui islamilaisen pyhiinvaelluksen kohteeksi, ja siitä tuli maailmanlaajuisen islamilaisen sivilisaation pyhin kaupunki. Islamilaisten valtakuntien keskukset sijaitsivat kuitenkin muualla, kuten Syyriassa tai Irakissa. Koko Lähi-idän laajuinen arabivaltio alkoi hajota jo 700-luvulla, ja Arabian niemimaa kuului sen jälkeen eri hallitsijoiden alaisuuteen. 1500-luvulla se siirtyi osaksi Osmanien valtakuntaa.

### Ensimmäinen ja toinen saudivaltio

1700-luvulla Muhammed ibn al-Wahhab perusti sittemmin wahhabilaisuutena tunnetun puritaanisen uskonlahkon, jonka kannattajaksi Nejdia hallinnut Saudin suku liittyi. Heimoliittoihin perustuva saudien ensimmäinen valtio vaikutti vuosina 1744–1822 ja toinen vuosina 1823–1891. Vuoteen 1824 mennessä al-Saudin suku oli saanut poliittisen vallan Arabian keskiosissa. Turki bin Abdullah Al-Saud siirsi pääkaupungin Riadiin. Saudit valloittivat Mekan vuonna 1924 ja Medinan 1925.

### Nykyinen Saudi-Arabian kuningaskunta

Vuodesta 1902 alkaen Saudit ryhtyivät valloittamaan emiirikuntia yksi kerrallaan. Vuonna 1921 Arabian niemimaan keskiosaan perustettiin lyhytaikaiseksi jäänyt Nejdin sulttaanikunta. Vuosina 1913–1926 saudit saivat haltuunsa myös Hijazin kuningaskunnan Punaisenmeren rannikolla, ja nämä yhdistettiin Saudi-Arabian kuningaskunnaksi 1932.

1930-luvun lopulla maassa alkoivat öljynporaukset. Vuonna 1960 Saudi-Arabia oli yksi OPECin perustajamaista. 1970-luvulla OPEC rajoitti arabimaiden öljyntuotantoa, mikä johti öljykriisiin länsimaissa. Öljyntuotantoyhtiö Aramco siirtyi amerikkalaisilta saudeille vaiheittain vuosina 1972–1980.

Persianlahden sodan aikaan Saudi-Arabia asettui Yhdysvaltain johtaman liittouman puolelle, minkä takia suhteet Tunisiaan, Libyaan ja Algeriaan huononivat.

Saudi-Arabian ensimmäinen kuningas oli vuosina 1932–1953 hallinnut Ibn Sa’ud. Kaikki hänen jälkeensä hallinneet kuninkaat ovat olleet hänen poikiaan.

Ensimmäisenä pojista oli vallassa Sa’ud ibn Abdilaziz, joka hallitsi 1953–1964. Hän kehitti koulutusta ja perusti maan ensimmäisen yliopiston. Vuonna 1964 kruununprinssi Faisal ibn Abdilaziz Al Sa’ud syrjäytti veljensä. Hän kehitti infrastruktuuria ja teollisuutta, ja toimi tiiviisti muiden islamilaisten maiden kanssa. Vuonna 1975 veljenpoika surmasi Faisalin. Vuosina 1975–1982 hallinnut Khalid ibn Abdilaziz paransi maansa infrastruktuuria, ja oli perustamassa Persianlahden maiden yhteistyöneuvostoa GCC:tä. Hänen aikanaan oli sisäisiä levottomuuksia. Vuonna 1979 Juhayman al-Otaibin johtamat militantit iskivät Mekan suurmoskeijaan (Masjid al-Haram). Kuningas Khalid kuoli sydänkohtaukseen vuonna 1982. Häntä seurasi kuningas Fahd. Fahd pyrki muokkaamaan Saudi-Arabian taloutta monipuolisemmaksi. Vuonna 1987 Mekassa kuoli satoja, kun iranilaiset pyhiinvaeltajat ryhtyivät osoittamaan siellä mieltään.

Kuningas Fahd suoritti uudistuksia, jotta maa selviäisi paremmin miljoonien pyhiinvaeltajien vuosittaisista vierailuista Mekassa ja Medinassa. Hän antoi luvan ensimmäisiin kunnallisvaaleihin, jotka järjestettiin hänen kuolemansa jälkeen. Vuonna 2005 Fahdin kuoltua valtaan nousi Abdullah. Saudi-Arabia tuki joitain Syyrian oppositioryhmiä. Tammikuussa 2015 häntä seurasi Salman. Salmanin aikana näkyi yhä selvemmin kilpailu Iranin kanssa. Salman valitsi yllättäen kesällä 2017 kruununprinssiksi ja tulevaksi seuraajakseen Mohammed bin Salmanin.. Mohammed Salman alkoi puhua talouden uudistamisesta, avaamisesta länteen ja monipuolistamisesta, ja uskonnollisen suvaitsevaisuuden lisäämisestä Toisaalta Mohammed Salman pyrki ennen näkemättömillä oppositiohahmojen ja eliitin pidätyksillä raivaamaan poliittiset vastustajansa ennen valtaannousuaan. Pidätysten syynä oli ilmoituksen mukaan korruptio.

Kesäkuussa 2017 Saudi-Arabia katkaisi diplomaattisuhteet Qatariin yhdessä Bahrainin, Egyptin ja Arabiemiraattien kanssa. Nämä maat syyttivät Qataria terrorisimin ja islamistien tukemisesta.

Maaliskuussa 2020 pidätettiin kuningas Salmanin veli prinssi Ahmed bin Abdulaziz sekä kaksi veljenpoikaa. Heistä toinen, prinssi Mohammed bin Nayef oli vuoteen 2017 asti ensimmäisenä kruununperimysjärjestyksessä. Pidätettyjä syytettiin vallankaappausyrityksestä. Lehtien mukaan kuninkaalliset vartijat hakivat prinssit kodeistaan. Tiedossa ei ollut, mihin syytökset vallankaappausyrityksestä pohjautuivat. Pidätykset viestittivät siitä, että kruununprinssi Mohammed bin Salman oli alkanut keskittää yhä enemmän valtaa itselleen valmistautuen mahdollisesti ottamaan muodollisesti vallan isältään, 84-vuotiaalta kuningas Salmanilta. Kruununprinssi bin Salman oli aiemminkin hiljentänyt kovaotteisesti vastustajiaan, mutta näin korkea-arvoisten kuningasperheen jäsenien pidätykset olivat poikkeuksellisia.

#### Terrorismi

Syyskuun 11. päivän iskuihin osallistuneista 15 oli saudiarabialaisia. Sen jälkeen maasta on kuitenkin tullut Yhdysvaltojen läheisimpiä liittolaisia terroristeja vastaan. Toisaalta Al-Qaida on tehnyt useita tuhoisia iskuja 2000-luvulla saudeja ja maassa asuvia ulkomaalaisia kohtaan. Muun muassa vuonna 2004 iskettiin Yhdysvaltain konsulaattiin Jeddassa. ja terroristit mestasivat Riadissa kidnappaamansa Saudi-Arabiassa asuneen yhdysvaltalaisen Paul Johnson Jr:n. Teosta vastuussa ollut terroristijohtaja Abdel Aziz al-Muqrin surmattiin pian tämän jälkeen. Vuonna 2007 terroristit ampuivat kolme Saudi-Arabiassa asunutta ranskalaista. Suurmufti tuomitsi murhat julkisesti.

Politiikka ja yhteiskunta
-------------------------

*Pääartikkeli: Saudi-Arabian politiikka ja yhteiskunta*
Nykyinen kuningas Salman.
Saudi-Arabia on kuningaskunta, ja Saudien hallitsijasuku tunnustaa islamin wahhabiittilaista suuntausta. Saudi-Arabia on absoluuttinen monarkia: kuningas ja hänen hallituksensa johtavat ilman kansan valitseman parlamentin rajoitteita. Nykyinen kuningas on Salman. Saudien sukuun kuuluu tuhansia jäseniä, joista jotkut ylläpitävät loisteliasta elämäntyyliä. Maan tämänhetkinen kruununprinssi on Mohammed bin Salman.

Vuonna 1992 kuningas Fahd otti käyttöön "peruslain", joka toimii jonkinlaisena perustuslakina. 30. marraskuuta 2003 150-jäseninen neuvoa-antava kokous, Majlis al-Šura, sai oikeuden tehdä lakiehdotuksia ja muuttaa hallituksen esityksiä. Jäsenet nimittää kuningas. Kunnallisvaalit järjestettiin ensi kertaa vuonna 2005. Naisilla ei niissä ollut äänioikeutta. Vuonna 2015 järjestetyissä kolmansissa paikallisvaaleissa naisilla oli vihdoin oikeus äänestää ja olla ehdokkaina. Niissä valittavien valtuustojen valta on kuitenkin hyvin rajattua.

Maassa ei toimi laillisia poliittisia puolueita. Helmikuussa 2011 aktivistit suunnittelivat puoluetta ja perustivat sille nettisivun, mutta heidät pidätettiin.

Hyvin tiukka, myös ulkomaalaisiin sovellettava islamilainen lainsäädäntö on käytössä. Islaminlain wahhabilaisesta tulkinnasta johtuen maan ihmisoikeustilannetta on pidetty yhtenä maailman huonoimmista. Ihmisoikeusjärjestö Human Rights Watchin raportti vuodelta 2010 kiitti kuningasta viiden vuoden aikana luvatuista parannuksista, mutta toivoi niiden kirjaamista lainsäädäntöön. Systemaattinen naisten syrjintä jatkuu, vaikka he saivat sentään vuonna 2005 oikeuden työskennellä "soveliaissa ammateissa".

Saudi-Arabiassa lain noudattamista valvoo uskonnollinen poliisi, mutaween. Länsimaisen ihmisen näkökulmasta yhteiskunnan asettamat rajoitteet saattavat tuntua ankarilta; tyystin kiellettyjä ovat esimerkiksi alkoholi ja muiden uskontojen kuin islamin näkyminen julkisuudessa. Myöskään tanssia ja muille kuin naisille ja lapsille tarkoitettuja elokuvateattereita ei ole sallittu.
Ensimmäiset yleiset elokuvateatterit avattiin 35-vuotisen kiellon jälkeen keväällä 2018.

Saudi-Arabiassa ei ole asevelvollisuutta.

Saudi-Arabian vahvasta islamilaisuudesta huolimatta maan sisällä esiintyy uskonnollisia kiistoja. Tämä johtuu siitä, että islamin eri suuntausten välillä on eroja. Kuningashuoneen tuhlaileva elämäntyyli suututtaa sellaisia islamilaisia piirejä, jotka pitävät myös ylellistä elämää islamin vastaisena.

Tärkeä uskonnollinen johtaja on Saudi-Arabian suurmufti. Nykyisenä suurmuftina toimii Abd-al-Aziz Aal ash-Shaikh.

### Saudi-Arabian ja Iranin vastakkainasettelu

Saudi-Arabian ja Iran ovat vuosikymmeniä kilpailleet keskenään alueellisesta vaikutusvallasta. Maat ovat olleet toistensa arkkiviholliset ja viime aikoina vastakkainasettelu on entuudestaan kärjistynyt. Maat edustavat islamin kahta eri päähaaraa. Saudi-Arabia on sunnilainen ja pitää itseään alueen johtavana sunnilaisena maana. Iran puolestaan on suurin shiialainen valtio. Poliittiset tapahtumat alueella ovat kärjistäneet maiden vastakkainasettelua. Saddam Husseinin syrjäyttäminen Irakissa vuonna 2003 kaatoi samalla Iranin merkittävän sunnilaisen vastavoiman ja Iranin asema vahvistui siitä huolimatta, että Irakin uusi shialainen johto on ollut läheisissä väleissä myös Iranin toisen arkkivihollisen Yhdysvaltojen kanssa. Arabikevään 2011 levottomuudet ja epävakauden lisääntyminen saivat sekä Iranin että Saudi-Arabian toimimaan aktiivisesti oman vaikutusvaltansa lisäämiseksi. Saudi-Arabian liittolaisia ovat Persianlahden arabimaista Yhdistyneet arabiemiraatit ja Bahrain sekä myös Egypti ja Jordania. Iranin liittolaisia ovat Bashar -al Assadin hallinnon johtama Syyria ja Libanonin shilainen Hizbollah-liike. Syyrian sisällissodassa Iran on tukenut al-Assadin hallintoa ja Saudi-Arabia kapinallisia. Jemenin sisällissodassa Saudi-Arabian johtama liittouma on taistellut Iranin tukemia shialaisia Houthi-kapinallisia vastaan. Saudi-Arabia ja Iran eivät ole sotineet suoraan keskenään, mutta ne ovat harjoittaneet ns. sijaissotaa eli proxy-sodankäyntiä tukemalla alueen aseellisissa konflikteissa tosiaan vastaan taistelevia toimijoita. Erityisesti Iranin tukemien Jemenin houthi-kapinallisten hyökkäykset Saudi-Arabian infrastruktuuria vastaan ovat kärjistäneet tilannetta. Yhdysvaltain Trumpin hallinto on tukenut voimakkaasti Saudi-Arabiaa. Myös Saudi-Arabian ja Iranin perinteinen "virallinen" vihollinen Israel pitää Irania suurimpana alueellisena turvallisuusriskinään, joten myös se on välillisesti tukenut Saudi-Arabiaa.

Saudi-Arabia katkaisi diplomaattiset suhteensa Iranin kanssa tammikuussa 2016.

### Naisen asema

*Pääartikkeli: Naisten oikeudet Saudi-Arabiassa*
Niqabiin pukeutunut saudinainen. Saudi-Arabia on yksi niistä arabimaista joissa on laissa määritelty naisten pukeutumiskoodi. Lain mukaan naisten pitää pukeutua abayaan. Paikallisten pitää lisäksi käyttää huivia, mutta ulkomaalaisilta tätä ei ole vaadittu. Kasvoja ei tarvitse peittää.
Naisten asema on maassa erittäin heikko. Heidän asioistaan päättää pitkälti miespuolinen "huoltaja", joka tyypillisesti on isä tai aviomies. Saudi-Arabia oli myös viimeinen maa, jossa naiset eivät saaneet ajaa autoa, ja 1990-luvulta lähtien kieltoa protestoivia naisia on pidätetty. Myös vuonna 2011 pidätettiin autolla ajanut naisasia-aktivisti. Syyskuussa 2017 kuningas Salman bin Abdul-Aziz Al Saud määräsi ajo-oikeuden naisille, ja se astui voimaan kesäkuussa 2018.

Helmikuussa 2009 kuningas Abdullah nimitti Norah al-Fayezin Saudi-Arabian historian ensimmäiseksi naisministeriksi. Vuonna 2011 naisille myönnettiin äänioikeus paikallisvaaleissa, ja heidät voidaan myös asettaa ehdokkaiksi tai valita neuvoa-antavan Shuria-neuvoston jäseniksi. Tätä sovellettiin vuoden 2015 vaaleissa.

Naiset ja miehet eivät Saudi-Arabiassa kulje julkisesti yhdessä eivätkä saa muutenkaan olla tekemissä keskenään edes työn merkeissä, elleivät he ole aviopuolisoja tai läheisiä sukulaisia.

Tyttölapsen naittaminen aikuiselle miehelle on Saudi-Arabiassa sallittua, jos lapsen isä tai huoltaja avioliittoa haluaa.

Vuonna 2009 avattiin *King Abdullah University*. Se on maan ensimmäinen yliopisto, jossa nais- ja miesopiskelijat voivat osallistua samoille luennoille ja käydä samoissa kahviloissa. Länsimaalaiset diplomaatit ovat toivoneet yliopiston edistävän islamilaisvaltion muutosta.

Kesäkuussa 2018 naiset saivat luvan ajaa autoa. Saudi-Arabia oli ollut viimeinen valtio maailmassa, jossa naiset eivät olleet saaneet ajaa autoa. Syyskuussa 2019 tuli voimaan uudistus, jonka mukaan nainen saa hakea itsenäisesti passia ja matkustaa ilman miesholhoojan lupaa. Kuitenkaan miehen asema naisen holhoojana ei muuttunut. Holhooja on joko isä, aviomies, veli tai jopa naisen poikalapsi. Naisen opiskelu, avioituminen, mahdollinen työnteko ja esimerkiksi raha-asiat olivat edelleen täysin riippuvaisia holhoojan tahdosta.

### Kuolemanrangaistuksen käyttö

Vuonna 2015 Saudi-Arabiassa toteutettiin 157 teloitusta, suurin määrä 20 vuoteen. Kuolemantuomiot pannaan täytäntöön tavallisimmin julkisesti mestaamalla, mutta myös ampumista on käytetty. Kivittämisestä keskustellaan tiedotusvälineissä. Mestattavat rauhoitetaan, ja heidän silmänsä peitetään. Tuomittu saatetaan lisäksi 'ristiinnaulita' eli hänen ruumiinsa asettaa julkisesti näytille mestauksen jälkeen.

Käytössä on myös lievempiä ruumiillisia rangaistuksia, esimerkiksi raipaniskut tai amputaatio. Myös silmä tai hampaita saatetaan poistaa.

Usein kuolemantuomioon päättyvät oikeudenkäynnit ovat salaisia, eikä syytetty saa käyttää asianajajaa. Tuomion perustana saattaa olla tunnustus, joka on saatu kidutuksen tai muun kaltoinkohtelun yhteydessä. Myös alaikäisiä ja henkisesti jälkeenjääneitä on tuomittu. Tuomitun perheelle ei aina kerrota teloituksen ajankohtaa etukäteen.

Kuolemantuomio saattaa koitua useista eri rikoksista: aviorikos, ryöstö, raiskaus, noituus, rienaus tai huumerikos voi olla kuolemantuomion arvoinen rikos. Henkirikokset voivat johtaa kuolemantuomioon, mutta viime kädessä asian ratkaisevat uhrin omaiset, jotka šaria-lakien mukaan saattavat määrätä teloituksen sijasta haluamansa suuruisen "verirahan" tai armahduksenkin.

Myös homoseksuaalinen kanssakäyminen on kuolemanrangaistuksen uhalla kielletty. Tuomioon tarvitaan kuitenkin neljä todistajaa.

Amnesty International on todennut, että suhteettoman suuri osuus Saudi-Arabiassa teloitetuista on ulkomaalaisia.

Aluejako
--------

*Pääartikkeli: Saudi-Arabian osat*
Saudi-Arabian osat
Saudi-Arabiassa on 13 maakuntaa eli emiraattia (mintaqat, yksikkö – mintaqah):

1. Al Bahah (pääkaupunki Al Bahah)
2. Al Hudud ash Shamaliyah (pääkaupunki Arar)
3. Al Jawf (pääkaupunki Al Jawf)
4. Medina (pääkaupunki Medina)
5. Al Qasim (pääkaupunki Buraidah)
6. Riad (pääkaupunki Riad)
7. Al-Šarqiyya (pääkaupunki Dammam)
8. Asir (pääkaupunki Abha)
9. Ha’il (pääkaupunki Ha'il)
10. Jizan (pääkaupunki Jizan)
11. Mekka (pääkaupunki Mekka)
12. Najran (pääkaupunki Najran)
13. Tabuk (pääkaupunki Tabuk)

Valtio saatetaan edelleen jakaa useisiin kuvernoraatteihin.

Maantiede, luonto ja ilmasto
----------------------------

Saudi-Arabian kartta
Saudi-Arabiaan kuuluu suurin osa Arabian niemimaasta, erityisesti sisämaan hiekka-aavikot, joista täysin autio Rub al-Khali on suurin. Maan pinta-ala on yli kaksi miljoonaa neliökilometriä, mutta väkiluku vain 26 miljoonaa. Vain 1,7 prosenttia maan alasta on viljelykelpoista, ja väestö on keskittynyt rannikkoalueille sekä keitaille. Rantaviivaa Saudi-Arabialla on 2 640 kilometriä. Kravun kääntöpiiri kulkee maan halki.

Rajat Saudi-Arabian ja Arabiemiraattien, Omanin ja Jemenin välillä kulkevat asumattomalla aavikolla ja ovat määrittelemättä, joten maan tarkka koko on tuntematon, arviot ovat välillä: 2 149 690 – 2 240 000 km². Hallituksen arvio on 2 217 949 km².

Enimmäkseen autiomaasta koostuvassa kuivassa Saudi-Arabiassa sateet ovat epäsäännöllisiä ja niukkoja. Lämpötilaeroja esiintyy vuodenajasta ja alueesta riippuen. Maassa on myös ruohoaroja ja vuoristoa; korkein kohta on Jabal Sawda 3 133 metrissä merenpinnan yläpuolella.

Wadeja, osaksi kuivuneita joenuomia, Saudi-Arabiassa on useita. Niiden joukossa ovat Wadi al-Hamd ja Wadi al-Rummah. Saudi-Arabiaan kuuluvia saaria on sekä Punaisellamerellä että Persianlahdella useita.

Kamelit ovat Saudi-Arabiassa arvostettuja eläimiä. Vuonna 2007 oudot kuolemat alkoivat yllättäen levitä niiden parissa; ilmiön todennäköiseksi aiheuttajaksi osoittautui eläinten syömä haitallinen ruoka. Kameleita ehti kuolla useampi tuhat. Samana vuonna maahan iski myös lintuinfluenssa.

Saudi-Arabian kasvillisuuteen kuuluvat taatelipalmut ja akasiat.

Mekka on islamin pyhin paikka ja tärkein pyhiinvaelluspaikka. Pyhiinvaellusmatka Mekkaan (hadži) kuuluu muslimien uskonnollisiin velvollisuuksiin ja on yksi islamin viidestä peruspilarista. Myös Medina on islamin pyhä kaupunki. Muita kuin muslimeja ei näihin kaupunkeihin päästetä.

* Rantaa Farasan-saarilla.Rantaa Farasan-saarilla.
* Jabal Sawda.Jabal Sawda.
* Al Wahbah -kraatteriAl Wahbah -kraatteri

Talous
------

Riad on Saudi-Arabian taloudellinen keskus.
Maassa on noin 17 prosenttia maailman tunnetuista öljyvaroista. Suuret kentät on löydetty vuosina 1936–1970, ja arvioita jäljellä olevista varoista on kyseenalaistettu 2010-luvulla. Öljyntuotanto on täysin kuningasperheen omistaman Saudi Aramcon hallussa.

Öljy tuo 42 prosenttia bruttokansantulosta, 87 prosenttia valtion tuloista ja 90 % viennistä. Saudi-Arabia onkin pyrkinyt investoimaan vaihtoehtoiseen teollisuuteen siltä varalta, kun öljyvarat loppuvat. Se on suunnitellut myös arvonlisäveron käyttöönottoa ja valtion tuen vähentämistä sähkön, veden ja polttoaineen hinnoissa. Ghawar on Saudi-Arabian ja myös maailman suurin öljykenttä, jonka kunto vaikuttaa merkittävästi maailman öljyntuotantomäärään.

Saudi-Arabialla on myös runsaasti muita luonnonvaroja: 4 % maailman kaasuvaroista, kultaa, rautaa, kuparia ja fosfaatteja. Niiden hyödyntäminen on kuitenkin vähäistä.

Kansalaiset ovat päässeet nauttimaan öljytuloista. Kaikki saavat ilmaisen koulutuksen, terveydenhuollon ja nauttivat lukuisista muistakin etuisuuksista. Köyhemmät voivat saada myös maapalstan ja lainan talon rakennukseen.

Saudi-Arabian rahayksikkö on rial. Yksi Saudi-Arabian rial (SAR) jakaantuu sataan halalaan.

### Maatalous

Keinokasteltua maanviljelystä Wadi al Sirhanissa kansainväliseltä avaruusasemalta nähtynä 2012.
Veden puutteesta huolimatta maa pyrki 1980-luvulla elintarvikeomavaraisuuteen ja maahan rakennettiin laajoja kastelujärjestelmiä. Vehnän tuotannon hinnaksi tulee kuitenkin noin neljä kertaa maailmanmarkkinahinta, joten valtio on leikannut tukiaisia ja kannustanut viljelijöitä siirtymään vihannesten kasvatukseen. Yleisimmät viljelykasvit ovat viljojen ohella taatelit ja vihannekset.

### Liikenne

Dhahran–Al-Khobar-moottoritie.
Saudi-Arabiassa on 81 lentopaikkaa, joista 33:lla on yli kolme kilometriä pitkä kiitotie. Tärkeimpiä lentokenttiä ovat Kuningas Khalidin kansainvälinen lentoasema lähellä Riadia, Kuningas Abdilazizin kansainvälinen lentoasema Jeddassa ja Kuningas Fahdin kansainvälinen lentoasema lähellä Dammamia. Medinan lentoasema Jeddan lähellä toimii lähinnä pyhiinvaellusten aikaan. Kansallinen lentoyhtiö on Saudi Arabian Airlines.

Maaliikenneyhteydet suurissa kaupungeissa ja niiden välillä ovat hyvät. Rautatietä on lähes 1400 km. Satamapaikkoja on niin Punaisenmeren (muun muassa Jeddassa) kuin Persianlahdenkin rannikoilla: Ad Dammam, Al Jubayl, Jeddah ja Yanbu al Bahr. Jeddaan on lauttaliikennettä Egyptistä ja Sudanista sekä ajoittain Jemenistä.

Väestö
------

Saudi-Arabian väestö on pääasiassa arabeja (90 %); afrikkalaisia ja aasialaisia on 10 % väestöstä. Länsimaista lähtöisin olevia asukkaita on alle satatuhatta.

Neljännes väestöstä on ulkomaalaisia vierastyöläisiä, jotka muodostavat 80 % työvoimasta. Ulkomaalaisten työntekijöiden on sanottu olleen laajan syrjinnän kohteena. Heidän panoksensa on yhä merkittävä saudisaatioprojektista huolimatta.

### Uskonto

Uskonnoltaan käytännössä kaikki saudiarabialaiset ovat muslimeita. Sunneja on noin 95 % ja šiioja 5 %, perinteisesti etenkin maan itäosassa. Open Doors -järjestön World Watch-listauksen mukaan kristityt kokevat Saudi-Arabiassa hyvin korkeaa vainoa. Suurin osa Saudi-Arabian kristityistä on ulkomaalaisia. Muslimitaustaiset käännynäiset kohtaavat suurta painetta erityisesti perheidensä taholta ja käännynnäisiä painostetaan uskonsa salassapitoon.

Kulttuuri
---------

Mekka.

Saudi-Arabian kaupungistuminen on tapahtunut muutaman sukupolven aikana. Vielä vuonna 1950 noin 40 prosenttia väestöstä eli paimentolaisina, toiset 40 % pikkukylissä ja vain 20 % kaupungeissa. Vuonna 1992 jo kaksi kolmasosaa oli kaupunkilaisia. Tunnetuimpia kaupunkeja ovat islamin pyhin kaupunki Mekka, jossa profeetta Muhammad syntyi ja sai ensimmäisen ilmestyksensä, sekä Medina, ensimmäinen kaupunki, jonka Muhammad sai käännytettyä kokonaan islaminuskoon. Mekassa käy vuosittain noin 2,5 miljoonaa muslimia pyhiinvaelluksella.

Saudi-Arabiassa ovat suosittuja niin perinteinen arabimusiikki kuin tuoreempikin länsimaalaisvaikutteinen tuotanto. Perinteinen tanssilaji on ardha, jota pääsee näkemään esimerkiksi jokavuotisella Jenadriyah-festivaalilla. Tunnettujen saudiartistien joukossa ovat Talal al-Maddah (k. 2000) ja Jawad al-Ali. Saudi-Arabiasta on prinssi Al-Walid ibn Talal ibn Abdelaziz al-Saudin omistama levy-yhtiö Rotana, jolla ovat tuotantoaan julkaisseet useat arabimaailman tunnetuimpiin kuuluvat muusikot.

Saudi-Arabiasta on kotoisin joitakin tunnettuja kirjailijoita, kuten kansainvälistä mainetta niittänyt naiskirjailija Raja’ al-Sani’ ja edesmennyt Abdul Rahman Munif. Nykyprosaisti ja vapaa-ajattelija Turki al-Hamad on kirjoittanut kulttuurissaan arkaluonteisista aiheista ja herättänyt konservatiivisissa piireissä laajaa paheksuntaakin. Hänen tuotantoaan on alueella kielletty, ja uskonnolliset johtajat ovat langettaneet hänelle fatwoja.

Monet saudiarabialaiseen ruokakulttuuriin liittyvät tavat on omaksuttu beduiinien perinteestä. Useissa ruokalajeissa käytetään riisiä, vehnää, vihanneksia ja mausteita. Ruokalajien kanssa on tapana nauttia perinteistä leipää, khubzia eli kubezia. Kanaa ja lammasta syödään paljon, mutta sianliha on kielletty. Jälkiruokina saatetaan nauttia esimerkiksi muhalabia-riisivanukasta ja arabialaista kakkua. Kahvinjuonnilla on alueella pitkät perinteet. Nykyajan länsimainenkin ruokakulttuuri on levinnyt Saudi-Arabiaan; lukuisia McDonald's-pikaruokaravintoloita on avattu eri puolilla maata. Alkoholinkäyttö on täysin kiellettyä, mutta alkoholitonta olutta on maassa ollut saatavilla ainakin 1990-luvulta vuosituhannen vaihteen yli.

Maan korkein rakennus on 302 metrin korkuinen Kingdom Centre -pilvenpiirtäjä Riadissa. Samassa kaupungissa on pilvenpiirtäjä Al Faisaliyah Center (266,9 m). Mekkaan nousevasta Abraj Al Bait Towersista tulee valmistuessaan maailman toiseksi korkein ja Saudi-Arabian korkein rakennus vuonna 2011. Saudi-Arabiassa sijaitsee eräitä keskeisiä moskeijoita: Masjid al-Haram (Mekka), Masjid al-Nabawi (Medina) ja Masjid al-Quba (Medina). Kaksi ensimmäistä ovat muslimien pyhimmät moskeijat. Kuningas Saudin moskeija sijaitsee Jeddassa.

Erityistä Saudi-Arabiassa on se, että liikkeet ja toimistot suljetaan viiden päivittäisen rukouksen ajaksi. Rukoushetkien täsmällinen ajankohta vaihtelee. Tärkeänä hengellisenä johtajana maassa toimii sen suurmufti, joka on vuodesta 1999 ollut Abd-al-Aziz Aal ash-Shaikh. Häntä edelsi Abd-al-Aziz ibn Baaz.

### Elokuva

Ensimmäiset elokuvateatterit avattiin vuonna 2005 kaksikymmenvuotisen kiellon jälkeen, tosin vain naisille ja lapsille. Saudiarabialaisia elokuvia onkin olemassa vain vähäisesti. Vuonna 2006 valmistui *Keif al-hal?*, jossa esiintyy muiden muassa Hisham Abdulrahman. Kuningasperheeseen kuuluva Alwaleed bin Talalin johtama Rotana-yhtiö on musiikin ohella työskennellyt myös arabialaisen elokuvan parissa. Sen tuottama komedia *Menahi* (2008) saavutti myös suuren suosion.

Sodankylän elokuvajuhlilla esitettiin vuonna 2013 Haifaa al-Mansourin ohjaama *Wadjda*. Elokuva kertoo 11-vuotiaasta tytöstä, joka haluaa polkupyörän. Aikuisilta naisilta on polkupyörällä ajo Saudi-Arabiassa kielletty, ja se on jopa rikos, lapsille pyöräily on sallittua mutta paheksuttua. *Wadjda* on ensimmäinen naisen ohjaama saudiarabialainen elokuva. Ohjaaja joutui ulkokuvauksissa tekemään työtä radiopuhelimella pakettiautosta käsin. Yksi elokuvan tuottajista on Alwaleed bin Talal. Tärkein osuus elokuvan tuotannossa oli kuitenkin Lähi-idän fiktioelokuvaan erikoistuneella saksalaisella tuotantoyhtiöllä Razor Filmproduktionilla.

Maan vapaamielisimmäksi mainitussa kaupungissa Jeddassa järjestettiin myös vuodesta 2006 filmifestivaali, jonka sisäministeriö kuitenkin kielsi 2009.

### Koulutus

Koulutus on Saudi-Arabiassa ilmaista. Yliopistoja on useita, muun muassa Kuningas Saudin yliopisto, Kuningas Abdilazizin yliopisto (KAU) ja Medinan islamilainen yliopisto. Jälkimmäinen on suosittu opiskelupaikka ulkomaalaisten muslimien keskuudessa. Medinaan on lähetetty opiskelemaan saudivaroin myös suomalaisia. Uusi, kansainvälisempi Kuningas Abdullahin tiede- ja teknologiayliopisto (engl. *King Abdullah University of Science and Technology, KAUST*) avattiin syyskuussa 2009. Se sijaitsee Punaisenmeren rannalla Thuwalin kylässä.

Viime aikoina Saudi-Arabia on pyrkinyt uudistamaan koulutusjärjestelmäänsä siten, että terrorismia voitaisiin ennaltaehkäistä.

### Media

Kuningas sai käyttöönsä radioverkoston vuonna 1932, ja yleiseen käyttöön radiopalvelut tulivat vuonna 1948. Mediassa ei sallita muun uskonnon esilletuomista kuin islamin. Televisio rantautui maahan 1960-luvulla ja tarjoaa saudiarabialaisille yhä kattavasti sekä hengellistä että maallista ohjelmistoa. Valtion ylläpitämä Saudi TV lähettää ohjelmaa neljällä kanavalla.

Saudi-Arabiassa ilmestyy useita päivälehtiä. Arabiaksi ilmestyy muun muassa *Al-Riyadh* ja englanniksi *Saudi Gazette* ja *Arab News*.

Internet on yleistynyt Saudi-Arabiassa nopeasti. Kansallinen verkkotunnus on .sa. Vuonna 2010 maassa oli 9,8 miljoonaa internetin käyttäjää. Pääsyä erilaisille sivustoille rajoitetaan tiukasti. Blogeja ilmestyy lähes kymmenentuhatta.

Urheilu
-------

Saudi-Arabia osallistui kesäolympialaisiin ensi kertaa vuonna 1972 ja on siitä lähtien ollut mukana kaikissa kesäolympialaisissa lukuun ottamatta vuotta 1980. Mitaleita on tullut kolme: Hadi Soua'an Al-Somaily sai hopeaa 400 metrin aitajuoksussa ja Khaled Al-Eid pronssia esteratsastuksessa vuoden 2000 kesäolympialaisissa Sydneyssä, ja esteratsastusjoukkue saavutti pronssia Lontoossa 2012.

Saudi-Arabia ei pitkään sallinut naisten osallistumista olympialaisiin. Kesäkuussa 2012 Saudi-Arabia lopulta antoi luvan naisille osallistua olympiakisoihin, ja Lontoon kisoissa maalla olikin kaksi naisedustajaa, toinen judossa ja toinen 800 metrin juoksussa.

Saudi-Arabian jalkapallomaajoukkue nähtiin maailmanmestaruuskilpailuissa ensi kertaa vuonna 1994. Aasian-mestaruuden Saudi-Arabia on voittanut kolmesti. Tunnettuja maajoukkueen pelaajia ovat muun muassa Muhammad al-Da’ayya’, Majid Abdullah ja Sami al-Jabir. Kansallisen liigan kärjessä oleviin seuroihin kuuluvat Al-Hilal, Al-Ittihad, Al-Shabab ja Al-Nasr.

Maan uskonoppineet ovat julistaneet jalkapallon epäislamilaiseksi lajiksi ja vaatineet nuorisoa jättämään sen välittömästi.

Katso myös
----------

* Sinisen timantin tapaus

Lähteet
-------

* Kimmo Kiljunen: *Maailman maat: liput ja historia*. Helsinki: Into, 2013. ISBN 978-952-264-157-1.
* Kostiner, Joseph: *"Transforming Dualities: Tribe and State Formation in Saudi Arabia." Teoksessa Tribes and State Formation in the Middle East, toim. Philip S. Khoyry ja Joseph Kostiner*, s. 226-251. University of California Press, 1990.
* Helen Chapin Metz (toim.): *Saudi Arabia: A Country Study*. GPO for the Library of Congress, 1992. Teoksen verkkoversio (viitattu 12.3.2017).

### Viitteet

1. 1 2 3 4 5 6 7 8 9 10 11 12 13 14  Saudi Arabia *CIA World Factbook*. Viitattu 26.5.2023.
2. ↑  Human Development Report 2020. UNDP.org (englanniksi)
3. ↑  Kiljunen 2013: s. 454
4. ↑  Raipan ja rahan valtakunta *Helsingin Sanomat*. Viitattu 25.11.2023.
5. ↑  The American PR firm helping Saudi Arabia clean up its image *The Guardian*. Viitattu 25.11.2023. (englanniksi)
6. 1 2 3 4 5 6  History Royal Embassy of Saudi Arabia, Washington DC.  Arkistoitu 4.3.2016. Viitattu 12.6.2011. (englanniksi)
7. ↑  Hämeen-Anttila, Jaakko: *Johdatus Koraaniin. 2. korjattu p.*, s. 40. Gaudeamus, 2006.
8. ↑  Kostiner 1990, s. 226
9. 1 2 3 4 5 6 7 8 9 10 11  Timeline Saudi-Arabia *BBC*. Viitattu 12.3.2017.
10. 1 2 3 4 5 6 7  Background Note (Previous Editions)  6.5.2011. US Department of State. Viitattu 18.1.2015.
11. ↑  Kifner, John: 400 Die as Iranian Marchers Battle Saudi Police in Mecca; Embassies Smashed in Teheran *The New York Times*.  2.8.1987. Viitattu 14.10.2020. (englanniksi)
12. ↑  Matikainen, Jenny: 31-vuotias uraohjusprinssi nostettiin perijän paikalle – saudikuningas teki valtaistuinkamppailussa äkkiliikkeen *Yle Uutiset*.  21.6.2017. Viitattu 7.11.2017.
13. ↑  Saudi-Arabian kruununprinssi jatkoi yllättäviä uudistuksia ja hyökkäsi vanhoillista valtakoneistoa vastaan – "Olemme palaamassa maltillisen islamin maaksi" *Helsingin Sanomat*.  24.10.2017. Viitattu 24.10.2017.
14. ↑  Saudi-Arabian kruununprinssi lupaa tehdä äärivanhoillisesta kuningaskunnasta maltillisen Yle
15. ↑  Pakkari, Jani: Saudi-Arabian kruununprinssi vahvisti asemaansa – Mihin hän pyrkii? *Yle Uutiset*.  5.11.2017. Viitattu 14.10.2020.
16. ↑  Similä, Ville: Saudi-Arabiaa hämmästyttää "järjetön" pidätysaalto, joka vahvistaa kruununprinssi Mohammedin asemaa *Helsingin Sanomat*.  15.9.2017. Viitattu 24.10.2017.
17. ↑  Saudi-Arabian pidätykset laajenevat: maan mukaan 100 miljardia korruptiorahaa paljastettu *Ilta-Sanomat*.  9.11.2017. Viitattu 9.11.2017.
18. ↑  Seven Arab nations cut diplomatic ties with Qatar *FCM Travel Solutions*. Viitattu 9.3.2020. (englanniksi)
19. ↑  Haukka, Inka: Saudi-Arabiassa pidätetty jo neljäs kuningashuoneen jäsen – "Kruununprinssi raivaa kilpailijat tieltään" *Yle Uutiset*.  8.3.2020. Viitattu 9.3.2020.
20. ↑  Ambah, Faiza Saleh: Seven killed in attack on US consulate in Jeddah. *The Independet*.  6.12.2004.  Arkistoitu 6.12.2008. Viitattu 14.10.2020. (englanniksi)
21. ↑  Al Qaeda militants kill American hostage – Terrorist group leader, 3 others die in Riyadh gunbattle *CCN.com*.  19.6.2004. Viitattu 14.10.2020. (englanniksi)
22. ↑  Hammond, Andrew: Three French nationals shot dead in Saudi Arabia *Reuters*.  26.2.2007. Viitattu 14.10.2020. (englanniksi)
23. ↑  Cables detail Saudi royal family's lavish lifestyles MSBN
24. ↑  Secrets of the Saudi Royal Family ABC 2004
25. ↑  Profile: Saudi Arabia's Crown Prince Mohammed bin Salman *BBC News*. BBC. Viitattu 8.7.2017. (englanniksi)
26. 1 2  Niemeläinen, Jussi: Naiset äänestivät ensimmäistä kertaa Saudi-Arabiassa *Helsingin Sanomat*.  12.12.2015. Viitattu 13.12.2015.
27. ↑  Puoluetta suunnitelleet pantiin vankilaan Saudi-Arabiassa. *Helsingin Sanomat*.  19.2.2011.  Arkistoitu 22.1.2011. Viitattu 14.10.2020. (englanniksi)
28. ↑  Saudi Arabia: Reform's Uncertain Future Human Rights Watch 2010
29. ↑  Saudi police 'stopped' fire rescue BBC 2002. Viitattu 19.2.2011 (englanniksi)
30. ↑  Saudi-Arabia: Matkustustiedote Ulkoministeriö
31. 1 2  Riyadh welcomes return of cinema BBC. Viitattu 18.11.2006.
32. ↑  Sirgany, Sarah El & Liakos, Chris: 'Black Panther' comes to Saudi Arabia as movie theater ban ends – Saudi Arabia has ended a 35-year ban on movie theaters with a screening of "Black Panther." *CCN.com*.  18.4.2018. Viitattu 14.10.2020. (englanniksi)
33. ↑  Country report and updates: Saudi Arabia *War Resisters' International*.  31.3.1998. Viitattu 14.10.2020. (englanniksi), (espanjaksi), (ranskaksi), (saksaksi)
34. ↑  Kimmo Kiljunen: Valtiot ja liput, artikkeli Saudi-Arabia
35. ↑  Khan, Muqtedar: Saudi Grand Mufti uses haj sermon to condemn violence. *Saudi Wave*.  7.12.2010.  Arkistoitu 1.3.2012. Viitattu 14.10.2020. (englanniksi)
36. ↑  Jonathan Marcus: Why Saudi Arabia and Iran are bitter rivals *BBC News*.  16.9.2019. Viitattu 9.3.2020. (englanniksi)
37. ↑  Saudi Arabia cuts diplomatic ties with Iran *www.aljazeera.com*. Viitattu 9.3.2020.
38. ↑  Pohjola, Johanna: Naisten kuntosali suljettiin "säädyttömän" videon takia Saudi-Arabiassa *Yle Uutiset*.  21.4.2018. Viitattu 14.10.2020.
39. ↑  Saudi Arabia’s dress code for women *The Economist*.  28.1.2015. Viitattu 29.12.2015.
40. ↑  Saudinainen tarvitsee huoltajan luvan lääkärikäyntiin *Turun Sanomat*.  21.4.2008. Viitattu 14.10.2020.
41. ↑  Autolla ajanut naisaktivisti pidätettiin uudestaan Saudi-Arabiassa *Yle Uutiset*.  23.5.2011. Viitattu 14.10.2020.
42. ↑  Zidan, Aishi: Analyysi: Saudi-Arabian naiset pääsevät vihdoin ratin taakse – seuraukset voivat olla kauaskantoiset *Yle Uutiset*.  27.9.2017. Viitattu 27.9.2017.
43. ↑  Saudi-Arabiaan ensimmäinen naisministeri  14.2.2009. Yle Uutiset. Viitattu 15.2.2009.
44. ↑  Valtaosa maista sallii nyt naisten äänestää  27.9.2011. Helsingin Sanomat. Viitattu 29.9.2011.
45. ↑  Saudi religious police stands by arrest of a woman in a café with male colleague Asia News
46. ↑  Alaikäisten avioliittoja ei aiota kieltää Saudi-Arabiassa *Iltalehti*.  19.04.2009. Viitattu 14.10.2020.
47. 1 2  Saudi-Arabia avasi ensimmäisen sekayliopiston  23.9.2009. HS.fi. Viitattu 23.9.2009.
48. ↑  Naiset saivat ajo-oikeuden Saudi-Arabiassa *Yle Uutiset*. Viitattu 20.3.2020.
49. ↑  Saudi-Arabiassa on myönnetty naisille ensimmäiset passit ilman miesholhoojan suostumusta *Yle Uutiset*. Viitattu 20.3.2020.
50. ↑  Arab Spring Cleric Nimr al-Nimr Among 47 Executed by Saudi Arabia *NBC News*.  2.1.2016. Viitattu 12.3.2017.
51. 1 2 3 4  The death penalty in Saudi Arabia: Facts and Figures *Amnesty International*.  2015. Viitattu 12.3.2017.
52. ↑  Saudi Arabia *Death Penalty Database*.  2011. Cornell University.  Arkistoitu 29.11.2015. Viitattu 12.3.2017.
53. ↑  Saudi Arabia: Five beheaded and ‘crucified’ amid ‘disturbing’ rise in executions *Amnesty Usa*.  2013. Viitattu 12.3.2017.
54. ↑  Saudi Arabia - Human Rights Developments *Human Rights Watch*.  2000. Viitattu 12.3.2017.
55. ↑  The Death Penalty in Saudi Arabian Law *Human Rights Watch Reports*.  2008. Viitattu 12.3.2017.
56. ↑  Brian Whittaker: Saudi Arabia's juggling act on homosexuality *The Guardian*.  2010. Viitattu 12.3.2017.
57. ↑  Saudi Gay Scene: 'Forbidden, but I can't Help It' *ABC News*.  2009. Viitattu 12.3.2017.
58. ↑  Saudi Arabia executions disproportionately target foreign nationals. *Amnesty International*.  14.10.2008.  Arkistoitu. Viitattu 14.10.2020. (englanniksi)
59. ↑  Governorates of Saudi Arabia Statoids
60. ↑  Egypt to Oman: Tropic of Cancer with Simon Reeve *BBC Two*. Viitattu 14.10.2020. (englanniksi)
61. ↑  Metz, Helen Chapin: "Geography", *Saudi Arabia: A Country Study*. Washington: GPO for the Library of Congress, 1992. Teoksen verkkoversio (viitattu 14.10.2020).
62. ↑  Metz, Helen Chapin: "Topography and Natural Regions", *Saudi Arabia: A Country Study*. Washington: GPO for the Library of Congress, 1992. Teoksen verkkoversio (viitattu 14.10.2020).
63. ↑  Why Are Huge Numbers Of Camels Dying In Africa And Saudi Arabia? *Science Daily /CIRAD*.  2007. Viitattu 12.3.2017.
64. ↑  Mystery deaths hit Saudi camels *BBC*.  2007. Viitattu 12.3.2017.
65. ↑  Mystery surrounds camel deaths *NZ Herald*.  2007. Viitattu 12.3.2017.
66. ↑  Saudi Arabia: Bird Flu Outbreak *NY Times*.  2007. Viitattu 12.3.2017.
67. ↑  WSOY Facta: Matkailijan maantieto (2001), ISBN 951-0-26141-6, toimittanut Ari Halinen
68. ↑  Saudi embassy warns against entry of non-Muslims in Mecca. *Jihad Watch*.  14.3.2006.  Arkistoitu 28.11.2009. Viitattu 14.10.2020. (englanniksi)
69. ↑  Saudi Arabia facts and figures *Organization of the Petroleum Exporting Countries*. Viitattu 14.10.2020. (englanniksi)
70. ↑  Kemp, John & Edit: Hardy, William: Saudi Arabia's oil reserves: how big are they really? Kemp *Reuters*.  5.7.2016. Viitattu 12.3.2017. (englanniksi)
71. ↑  General Background. *Saudi Energy*.  20.6.2007.  Arkistoitu 22.6.2007. Viitattu 14.10.2020. (englanniksi)
72. ↑  Vidal, John: WikiLeaks cables: Saudi Arabia cannot pump enough oil to keep a lid on prices *The Guardian*.  8.2.2011. Viitattu 14.10.2020. (englanniksi)
73. ↑  About Saudi Arabia – Education. *Information Office of the Royal Embassy of Saudi Arabia in Washington, DC.*.  27.11.2015.  Arkistoitu 27.11.2015. Viitattu 14.10.2020. (englanniksi)
74. ↑  Improving Living Environments for the Low-Income Households Saudi Arabia. *Unesco*.  Arkistoitu 9.2.2009. Viitattu 14.10.2020. (englanniksi)
75. ↑  Saudi Riyal OANDA Corporation. Viitattu 14.10.2020. (englanniksi)
76. ↑  Agricultural Achievements. *Information Office of the Royal Embassy of Saudi Arabia in Washington, DC.*.  5.9.2015.  Arkistoitu 5.9.2015. Viitattu 14.10.2020. (englanniksi)
77. 1 2  Getting there Lonely Planet
78. ↑  Saudi Arabia: Foreign Workers Abused Human Rights Watch
79. ↑  Saudization Fails to Stem the Tide of Foreign Workers
80. ↑  Shia Saudi Arabia: A Country Study. Library of Congress, 1992.
81. ↑  World Watch List 2021 *Open Doors*. Viitattu 12.11.2021. (englanniksi)
82. ↑  Where in the world is the worst place to be a Christian? *The Guardian*.  27.7.2015. Viitattu 14.11.2021. (englanniksi)
83. ↑  Saudi Arabia Countries and their cultures
84. ↑  Pilgrims stream into Saudi Arabia as hajj pilgrimage begins Guardian 2010
85. ↑  About Us. *Rotana*.  5.12.2008.  Arkistoitu 6.12.2008. Viitattu 14.10.2020. (englanniksi)
86. ↑  Hardtalk in the Gulf: Turki Al-Hamad BBC News
87. ↑  History of Saudi Cooking *In Mama's Kitchen*.  26.11.2019. Viitattu 14.10.2020. (englanniksi)
88. ↑  McDonald’s Pure Halal Beef. (pdf) *McDonald’s Saudi Arabia*.  Arkistoitu 25.11.2020. Viitattu 14.10.2020. (englanniksi)
89. ↑   Major Companies of the Arab World 1990/91 - ISBN9400907958; Saudi Arabia sivut 527 - 528, GENERAL TRADING COMPANY (GTC) Principal agencies: "...; Tuborg; Lowenbrau;"
90. ↑  Aamulehti 13.8.2010, sivu A14
91. ↑  City Guide Medina (Arkistoitu – Internet Archive) Turkish Airlines
92. ↑  The Prophet's Mosque (Masjid Al-Nabawi) (Arkistoitu – Internet Archive) iMedia
93. ↑  King Saud Mosque (Arkistoitu – Internet Archive) Archnet
94. ↑  Saudi Arabia: Importance of Timing and Coordination (Arkistoitu – Internet Archive) Teach Saudi
95. ↑  World: Middle East New Saudi Grand Mufti BBC News 1999
96. ↑  Saudi Film ‘Keif Al-Hal’ Getting Rave Reviews in the Middle East *Arab News*.  2006. Viitattu 12.3.2017.
97. ↑  Celebrating success of ‘Menahi’ *Arab News*.  2009. Viitattu 12.3.2017.
98. ↑  Kalle Kinnunen, Sauditytön tarina, Suomen Kuvalehti 23/2013, sivu 64
99. ↑  Saudi film festival is cancelled in state crackdown on culture Independent 2009
100. ↑  Saudi Arabia, Education Overview. *World Education Services*.  6.5.2004.  Arkistoitu 9.12.2010. Viitattu 14.10.2020. (englanniksi)
101. ↑  Sarlin, Tommi: Muslimivähemmistö kasvaa Helsingissä. *Kirkko & Kaupunki*.  16.4.2007.  Arkistoitu 27.9.2007. Viitattu 14.10.2020.
102. ↑  Fleishman, Jeffrey: New Saudi Arabia university will have a Western feel *Los Angeles Times*.  13.7.2008. Viitattu 14.10.2020. (englanniksi)
103. ↑  Saudis Invest in Education as Weapon Against Radicals (Arkistoitu – Internet Archive) kuollut linkki
104. 1 2 3  Cuntry Profile Saudi Arabia BBC news
105. ↑  Saudi Arabia. *A Sports Reference Site*.  Arkistoitu 1.10.2018. Viitattu 14.10.2020. (englanniksi)
106. ↑  Thorold, Crispin: Saudi women vie for Olympic rights *BBC News*.  13.6.2008. Viitattu 14.10.2020. (englanniksi)
107. ↑  Saudi Arabia - Athletes. *Official site of the London 2012 Olympic and Paralympic Games*.  Arkistoitu 3.1.2013. Viitattu 14.10.2020. (englanniksi)
108. ↑  Zain Saudi Professional League Standings (Arkistoitu – Internet Archive) FIFA
109. ↑  Saudi clerics declare football un-Islamic Daily Times, Pakistan 2005

Aiheesta muualla
----------------

WikimatkatWikimatkat
Wikimatkoissa on matkaopas aiheesta **Saudi-Arabia**.

CommonsCommons
Wikimedia Commonsissa on kuvia tai muita tiedostoja aiheesta **Saudi-Arabia**.
* Ylen kahdeksanosainen radiosarja arabikevään historiasta: Osa 7/8 Saudi-Arabia

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Lähi-itä |
| --- |
|  |
| Itsenäiset valtiot | 
* Arabiemiirikunnat
* Bahrain
* Irak
* Iran
* Israel
* Jemen
* Jordania
* Kuwait
* Kypros
* Libanon
* Oman
* Qatar
* Saudi-Arabia
* Syyria
* Turkki

 |  |
|  |
| Itsehallintoalueet | 
* Palestiinalaishallinto

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Aasian valtiot |
| --- |
|  |
| Itsenäiset valtiot | 
* Afganistan
* Armenia1
* Azerbaidžan1
* Bahrain
* Bangladesh
* Bhutan
* Brunei
* Etelä-Korea
* Filippiinit
* Georgia1
* Indonesia
* Intia
* Irak
* Iran
* Israel
* Itä-Timor
* Japani
* Jemen
* Jordania
* Kambodža
* Kazakstan1
* Kiina
* Kirgisia
* Kuwait
* Kypros1
* Laos
* Libanon
* Malediivit
* Malesia
* Mongolia
* Myanmar
* Nepal
* Oman
* Pakistan
* Pohjois-Korea
* Qatar
* Saudi-Arabia
* Syyria
* Singapore
* Sri Lanka
* Tadžikistan
* Thaimaa
* Turkki1
* Turkmenistan
* Uzbekistan
* Venäjä1
* Vietnam
* Yhdistyneet arabiemiirikunnat

 |  |
|  |
| Kiistanalaiset valtiot | 
* Abhasia1
* Etelä-Ossetia1
* Palestiina
* Pohjois-Kypros1
* Vuoristo-Karabah1
* Taiwan

 |
|  |
| Erityisalueet | 
* Akrotíri ja Dekéleia
* Brittiläinen Intian valtameren alue
* Hongkong
* Joulusaari
* Kookossaaret
* Macao

 |
|  |
| 1Lasketaan kuuluvaksi myös Eurooppaan. |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Islamilainen yhteistyöjärjestö |
| --- |
|  |
| Jäsenet | 
* Afganistan
* Albania
* Algeria
* Azerbaidžan
* Bahrain
* Bangladesh
* Benin
* Burkina Faso
* Brunei
* Djibouti
* Egypti
* Gabon
* Gambia
* Guinea
* Guinea-Bissau
* Guyana
* Indonesia
* Irak
* Iran
* Jemen
* Jordania
* Kamerun
* Kazakstan
* Kirgisia
* Komorit
* Kuwait
* Libanon
* Libya
* Malediivit
* Malesia
* Mali
* Marokko
* Mauritania
* Mosambik
* Niger
* Nigeria
* Norsunluurannikko
* Oman
* Pakistan
* Palestiina
* Qatar
* Saudi-Arabia
* Senegal
* Sierra Leone
* Somalia
* Sudan
* Suriname
* Tadžikistan
* Togo
* Turkki
* Turkmenistan
* Tunisia
* Tšad
* Uganda
* Uzbekistan
* Yhdistyneet arabiemiirikunnat

 |
|  |
| Jäädytetty | 
* Syyria

 |
|  |
| Tarkkailijat | 
* Bosnia ja Hertsegovina
* Keski-Afrikka
* Pohjois-Kypros
* Venäjä
* Thaimaa

 |

 |

|  |  |  |  |  |
| --- | --- | --- | --- | --- |
| 

| * n
* k
* m
OPEC |
| --- |
|  |
| Jäsenvaltiot | 
* Algeria
* Angola
* Gabon
* Irak
* Iran
* Kongon tasavalta
* Kuwait
* Libya
* Nigeria
* Päiväntasaajan Guinea
* Saudi-Arabia
* Venezuela
* Yhdistyneet arabiemiirikunnat

 |

 |